
Р Е Ш Е Н И Е
№ РП–427–19–033
Днес, 26.06.2019г., в гр. София, Комисията за противодействие на корупцията и за отнемане на незаконно придобитото имущество /КПКОНПИ/ в състав:
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
У С Т А Н О В И:
Производството е образувано по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) въз основа на сигнал с рег. № ЦУ01/С-427/03.06.2019г.
Сигналът е насочен против П. Т. Д., г. с. „Ф.“, в отдел „Ф. и б.“ в община К.
По същество, в сигнала се съдържат твърдения за това, че длъжностното лице П.Д., подписва всички договори на Община К., като главен счетоводител, въпреки, че е назначена на позиция „г. с. „Ф.“ и не отговаря на изискванията за позицията „Главен счетоводител“, съгласно Класификатора на длъжностите в администрацията, а същата не притежавала и съответното образование за това. Също така лицето изготвяло и подписвало финансовите отчети на община К.  отново от позицията на „главен счетоводител“. Сочи се също, че Д. е оторизирано лице по отношение на въведена „система за двойния подпис“, във връзка с което дадено й правомощие, е допуснато и несъответствие в изпълнението на капиталовата програма на общината. Твърди се, че част от заложените капиталови разходи /поставени камери за видеонаблюдение и закупен камион/, са включени в капиталовата програма /проектобюджета/ на община К. за 2019г. и са извършени преди да има влязло в сила Решение на Общинския съвет. Излагат се и твърдения по отношение на посоченото лице и връзката й с един от съдружниците в „***“ ООД с ЕИК ***, а именно Д.А.Д., който се сочи за неин съпруг. Посоченото юридическо лице е участвало в търг с тайно наддаване на 25.05.2015г. за отдаване под наем на земеделска земя от ОПФ в землището на с. С. на поземлен имот №008001.
Към сигнала не са приложени доказателства. 
Служебно е направена справка на официалната интернет страница на община К., област Добрич и в НБД „Население“.
От събраните в хода на административното производство доказателства Комисията установи следното от фактическа страна:
Сигналът е подаден по електронен път - на електронната поща на КПКОНПИ, от лице с посочени имена и същият е подписан.
От направената справка и публикувана информация на електронната интернет страница на Община К., област Д. е видно, че П.Д. е г. с. „Ф.“, в отдел „Ф. и б.“ при посочената община – К., област Д.
При така установената фактическа обстановка, Комисията стигна до следните правни изводи:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати. 
Сигналът е подаден от лице, идентифицирано по смисъла на чл.48, ал.1, т.1 от ЗПКОНПИ и е подписан.
П.Т.Д., в качеството си на главен специалист „Финанси“, в община К., не е лице, заемащо висша публична длъжност и не попада в приложното поле на лицата по чл.6, ал.1, т.1-50 от ЗПКОНПИ. Същата е лице по §2, ал.1, т.1 от Допълнителните разпоредби на ЗПКОНПИ.
Наличието на лице, заемащо висша публична длъжност, е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка - субект, или лице, заемащо висша публична длъжност, срещу което да се проведе административното производство, се явява пречка за разглеждане на сигнала и е основание за прекратяване на производството и изпращане на сигнала по компетентност, на основание чл.47, ал.5 от ЗПКОНПИ, на органа по назначаването.
Предвид гореизложеното, на основание чл.27, ал.2 от АПК, във вр. с чл.6, ал.1 и чл.47, ал.5, във връзка с §2, ал.5 и чл.74, ал.1 и ал.2 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество,
Р Е Ш И:
ПРЕКРАТЯВА производството по сигнал с рег. № ЦУ01/С-427/03.06.2019г. против П.Т.Д., г. с. „Ф.“, отдел „Ф. и б.“ при община К.
ПРЕПРАЩА сигнал с рег. № ЦУ01/С-427/03.06.2019г. на КПКОНПИ по компетентност на кмета на община К., област Д.
След приключване на проверката по сигнала, кметът на Община К. следва да уведоми КПКОНПИ за резултатите от същата.
Препис от Решението да се изпрати ведно с цялата административна преписка на Окръжна прокуратура Добрич, с оглед преценка за реализиране на правомощията по чл.76, ал.2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 
КОМИСИЯ:
Заместник - председател:………/п/………/Антон Славчев/
Член:………………/п/………………../Антоанета Цонкова/
Член:……………/п/……………………..../ Пламен Йоцов /
Член:…………/п/………………………..../Силвия Къдрева/
image1.jpg




